વાસ્તવમાં કેન્દ્ર સરકારે બંધારણના અનુચ્છેદ ૩૪૧ના આધારે તેમના અધિકારનો ઉપયોગ કરીને ૧૦મી ઑગસ્ટ ૧૯૫૦ના રોજ ત્યારના મુંબઈ પ્રાંતમાં વસવાટ કરનારાની અનુસૂચિત જાતિની યાદી જાહેર કરી હતી. ૧ મે, ૧૯૬૦માં મુંબઈનું વિભાજન થયું અને મહારાષ્ટ્ર, ગુજરાત અને કર્ણાટક એમ ત્રણ રાજ્યમાં વહેંચાઈ ગયું. મહારાષ્ટ્રની ફેરરચના બાદ જે ભાગ મહારાષ્ટ્ર, કર્ણાટક અને ગુજરાત રાજ્યોમાં ગયો છે તેમાં વસવાટ કરનારા અનુસૂચિત જાતિના લોકોને પણ જાતિ પ્રમાણપત્રો અને અનુસૂચિત જાતિના લાભ મળી શકશે. મુંબઈ હાઈકોર્ટે આ મુદ્દે આપેલા ચુકાદાને આધારે હવે મહારાષ્ટ્ર રાજ્ય બન્યું ત્યારે અરજીકર્તાના પિતા/દાદા/ફઈબા/કાકાના ભાઈઓના રુખી/ભંગી વગેરે જાતિ બાબતના પ્રમાણપત્રો સક્ષમ અધિકારી પાસે રજૂ કરવામાં આવશે અને ૧૯૬૦ પહેલાંથી એટલે કે મહારાષ્ટ્ર રાજ્યનું નિર્માણ થયું તે પહેલાંથી તેમના વડવાઓ રાજ્યના વતની હોવાનું સિદ્ધ થતું હશે તો તેમના દસ્તાવેજોને આધારે તેમને જાતિ પ્રમાણપત્ર આપવામાં આવશે. આ લોકોને માટે ૧૯૫૦ની પહેલાંના વસવાટનો પુરાવો આવશ્યક રહેશે નહીં. આવી જ રીતે સ્કૂલ છોડવાના પ્રમાણપત્રમાં જાતિ હરિજન તરીકે લખવામાં આવી હોય તેઓ પણ પોતાની જાતિના પ્રમાણપત્રો માટે જ્ઞાતિ મંડળ દ્વારા આપવામાં આવેલું પ્રમાણપત્ર રજૂ કરશે તો તેમની જાતિનું પ્રમાણપત્ર આપવામાં આવશે, એમ રાજ્યના સામાજિક ન્યાય ખાતાના પ્રધાન શિવાજીરાવ મોઘેએ જણાવ્યું હતું. રાજ્ય સરકારે મોડે મોડે પણ જાગીને જે પગલું લીધું છે તેનાથી મહારાષ્ટ્રમાં વસતા ગુજરાતી અનુસૂચિત જાતિના લોકોને પ્રગતિના માર્ગે આગળ વધવાની તક મળશે.